CELEX: 32013R0120
Language: mt
Date: 2013-02-11 00:00:00
Title: Regolament ta’ Implimentazzjoni tal-KummissjonI (UE) Nru 120/2013 tal- 11 ta’ Frar 2013 li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [ข้าวหอมมะลิทุ่งกุลาร้องไห้ (Khao Hom Mali Thung Kula Rong-Hai) (IĠP)]

12.2.2013   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 41/3
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 120/2013
      tal-11 ta’ Frar 2013
      li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [ (Khao Hom Mali Thung Kula Rong-Hai) (IĠP)]
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(3)(b) tiegħu,
      Billi:
      
                  (1)
               
               Skont l-Artikolu 6(2) tar-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2), f’Il-Ġurnal Uffiċjali tal-Unjoni Ewropea ġiet ippubblikata applikazzjoni mit-Tajlandja li waslet fl-20 ta’ Novembru 2008 biex id-denominazzjoni “
                      (Khao Hom Mali Thung Kula Rong-Hai)" tiġi rreġistrata bħala indikazzjoni ġeografika protetta (3).
            
                  (2)
               
               
                  Il-Belġju, Franza, l-Italja, l-Olanda u r-Renju Unit ressqu oġġezzjonijiet għal din ir-reġistrazzjoni skont l-Artikolu 7(1) tar-Regolament (KE) Nru 510/2006. L-oġġezzjonijiet tqiesu eliġibbli skont il-punti (a), (b), (c) u (d) tal-ewwel subparagrafu tal-Artikolu 7(3) tiegħu.
               
            
                  (3)
               
               
                  B’ittra tal-14 ta’ Marzu 2011, il-Kummissjoni talbet lill-Partijiet ikkonċernati jilħqu qbil bejniethom skont il-proċeduri interni tagħhom.
               
            
                  (4)
               
               
                  Intlaħaq qbil bejn it-Tajlandja u Franza. Minħabba li ma ntlaħaq l-ebda qbil fiż-żmien stipulat ta’ sitt (6) xhur bejn it-Tajlandja u l-Pajjiżi l-Baxxi, u ntlaħaq biss qbil parzjali f’dan il-qafas ta’ żmien bejn it-Tajlandja u l-Belġju, l-Italja u r-Renju Unit, il-Kummissjoni għandha tadotta deċiżjoni.
               
            
                  (5)
               
               
                  Fir-rigward tad-definizzjoni taż-żona ġeografika għall-produzzjoni, l-ipproċessar u l-ippakkjar, Franza rrimarkat inkonsistenza bejn id-Dokument Uniku u l-leġiżlazzjoni nazzjonali tat-Tajlandja, li kienet tippermetti pproċessar u ppakkjar barra miż-żona ġeografika tal-produzzjoni. It-Tajlandja rrikonoxxiet l-inkonsistenza u emendat ir-reġistrazzjoni nazzjonali tagħha kif ukoll id-Dokument Uniku biex ikkjarifikat li hemm biss żona ġeografika waħda tal-produzzjoni, l-ipproċessar u l-ippakkjar.
               
            
                  (6)
               
               Rigward l-ambitu tal-protezzjoni tad-denominazzjoni “
                      (Khao Hom Mali Thung Kula Rong-Hai)”, il-Belġju, Franza, l-Italja, ir-Renju Unit u t-Tajlandja laħqu ftehim li l-protezzjoni għandha tkun limitata għad-denominazzjoni sħiħa biss. It-Tajlandja kkonfermat li ma kinetx qed titlob protezzjoni, skont ir-Regolament (KE) Nru 510/2006, għat-terminu “Khao Hom Mali” fih innifsu. Il-Pajjiżi l-Baxxi u t-Tajlandja ma laħqux ftehim. Il-Pajjiżi l-Baxxi talbu indikazzjoni ċara li huwa possibbli li tintuża l-parti mhux ġeografika tad-denominazzjoni, filwaqt li t-Tajlandja wriet biċ-ċar it-tħassib tagħha dwar l-impatt li jkollha din il-formulazzjoni fuq il-marka kummerċjali rreġistrata fl-Unjoni Ewropea.
            
                  (7)
               
               Il-protezzjoni għandha, bla dubju, tingħata lid-denominazzjoni “
                      (Khao Hom Mali Thung Kula Rong-Hai)” sħiħa. Il-komponenti individwali mhux ġeografiċi ta’ dik id-denominazzjoni jistgħu jintużaw, flimkien kif ukoll fi traduzzjoni, fl-Unjoni Ewropea kollha, sakemm il-prinċipji u r-regoli applikabbli skont il-ġurisprudenza tal-Unjoni Ewropea jkunu ssodisfati, inkluża l-leġiżlazzjoni dwar il-marki kummerċjali.
            
                  (8)
               
               
                  Fir-rigward tar-rekwiżit li l-ippakkjar għandu jsir fiż-żona tal-produzzjoni, il-Belġju, Franza, l-Italja, il-Pajjiżi l-Baxxi u r-Renju Unit oġġezzjonaw li mhuwiex iġġustifikat adegwatament jew li huwa ristrett bla bżonn. Franza u t-Tajlandja laħqu ftehim wara emenda lid-Dokument Uniku mit-Tajlandja sabiex dan jispjega aħjar ir-raġunijiet għaliex l-ippakkjar irid isir fiż-żona ġeografika. Ma ntlaħaqx qbil dwar din il-kwistjoni bejn it-Tajlandja u l-Belġju, l-Italja, il-Pajjiżi l-Baxxi u r-Renju Unit. It-Tajlandja mbagħad emendat id-Dokument Uniku u l-ispeċifikazzjoni u inkludiet ġustifikazzjoni aktar speċifika għall-prodott.
               
            
                  (9)
               
               Fid-dawl ta’ dan kollu, id-denominazzjoni “
                      (Khao Hom Mali Thung Kula Rong-Hai)” għandha tiddaħħal fir-Reġistru tad-denominazzjonijiet protetti tal-oriġini u tal-indikazzjonijiet ġeografiċi protetti, u d-Dokument Uniku għandu jiġi aġġornat skont dan u ppubblikat.
            
                  (10)
               
               
                  Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
               
            ADOTTAT DAN IR-REGOLAMENT:
      Artikolu 1
      Id-denominazzjoni li tinsab fl-Anness I tar-Regolament tiddaħħal fir-reġistru.
      Artikolu 2
      Id-Dokument Uniku aġġornat jidher fl-Anness II ta’ dan ir-Regolament.
      Artikolu 3
      Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-11 ta’ Frar 2013.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 343, 14.12.2012, p. 1.
      
         (2)  ĠU L 93, 31.3.2006, p. 12.
      
         (3)  ĠU C 169, 29.6.2010, p. 7.
      
         ANNESS I
         Prodotti agrikoli maħsuba għall-konsum mill-bniedem fl-Anness I tat-Trattat:
         
            Klassi 1.6.   Frott, ħaxix u ċereali, friski jew proċessati
         
         IT-TAJLANDJA
         
             (Khao Hom Mali Thung Kula Rong-Hai) (IĠP)
      
      
         ANNESS II
         DOKUMENT UNIKU
         
            REGOLAMENT (KE) Nru 510/2006
             (*)
         
         
            “” (KHAO HOM MALI THUNG KULA RONG-HAI)
         
         
            Nru tal-KE: TH-PGI-0005-0729-20.11.2008
         
         
            IĠP ( X ) DPO ( )
         
         1.   Isem
         
         “” (Khao Hom Mali Thung Kula Rong-Hai)
         2.   Stat Membru jew pajjiż terz
         
         Ir-Renju tat-Tajlandja
         3.   Deskrizzjoni tal-prodott agrikolu jew tal-oġġett tal-ikel
         
         3.1.   Tip ta’ prodott
         
         
                  
                     Klassi 1.6.
                  
                  
                     Frott, ħaxix u ċereali, friski jew proċessati
                  
               3.2.   Deskrizzjoni tal-prodott li japplika għalih l-isem f’(1)
         
         Khao Hom Mali Thung Kula Rong-Hai huwa r-ross prodott fiż-żona ta’ Thung Kula Rong-Hai, li tifrex fuq ħames provinċji fil-Grigal tat-Tajlandja. Jitkabbar mill-varjetajiet Khao Dawk Mali (KDML 105) u RD 15, u huwa ross fil-fosdqa sensittiv għad-dawl. Jista’ jkun kannella jew abjad (ross mitħun).
         
            Karatteristiċi fiżiċi
         
         
                      
                  
                  
                     Il-qoxra tar-ross: safra kulur it-tiben.
                  
               
                      
                  
                  
                     Twila, irqiqa, trasparenti u tleqq.
                  
               
                      
                  
                  
                     Lixxa qisha ħarir.
                  
               
                      
                  
                  
                     Riħa tfuħ qisha werqa tal-pandanus.
                  
               
                     Karatteristiċi fiżiċi
                  
                  
                     Ross kannella
                  
                  
                     Ross abjad
                  
               
                     Tul (mm)
                  
                  
                     > 7,0
                  
                  
                     > 7,0
                  
               
                     Forma (Tul/Wisa)
                  
                  
                     > 3,2
                  
                  
                     > 3,2
                  
               
                     Kulur
                  
                  
                     Kannella fl-isfar
                  
                  
                     Abjad
                  
               
            Karatteristiċi kimiċi
         
         
                     Kontenut ta’ umdità
                  
                  
                     Mhux iktar minn 14 %
                  
               
                     Kontaminanti
                  
                  
                     Mhux iktar minn 0,2 %
                  
               
                     Ħbub sofor
                  
                  
                     Mhux iktar minn 0,2 %
                  
               
                     Taħlita ma’ varjetajiet oħra ta’ ross
                  
                  
                     Mhux iktar minn 8 %
                  
               
                     Amylose (%)
                  
                  
                     14-16 %
                  
               
                     Test tal-alkalin
                  
                  
                     6-7
                  
               
            
         
                     Karatteristiċi kimiċi (valuri medji (± 5 %))
                  
                  
                     Ross kannella
                  
                  
                     Ross abjad
                  
               
                     Proteini (%)
                  
                  
                     7,6 
                  
                  
                     5,4 
                  
               
                     Vitamina B1 (mg/100 g)
                  
                  
                     0,34 
                  
                  
                     0,18 
                  
               
                     Vitamina B2 (mg/100 g)
                  
                  
                     0,27 
                  
                  
                     0,07 
                  
               
                     Vitamina B3 (mg/100 g)
                  
                  
                     5,0 
                  
                  
                     1,2 
                  
               
                     Ħadid (ppm)
                  
                  
                     28 
                  
                  
                     16 
                  
               
            Karatteristiċi oħra
         
         1.   Karatteristiċi tat-tisjir (valuri medji)
         
                     Ħin biex isir
                  
                  
                     15-20 min.
                  
               
                     Proporzjon ross:ilma għat-tisjir
                  
                  
                     1:1 jew 1:1,25
                  
               2.   Riħa u togħma
         Ir-ross misjur għandu riħa bħal tal-werqa tal-pandanus u jintiegħem bellusi, artab u kemxejn ħelu. Jieħu kemxejn it-togħma tal-kondimenti miżjuda meta jissajjar ma’ ingredjenti oħra. Il-ħbub tar-ross KDML 105 u RD 15 maħsuda friski għandhom konsistenza lixxa u kremuża meta mgħollija.
         3.3.   Materja prima (għall-prodotti pproċessati biss)
         
         Iż-żerriegħa tar-ross użata fil-produzzjoni tal-Khao Hom Mali Thung Kula Rong-Hai trid tkun ikkoltivata f’Thung Kula Rong-Hai.
         Iż-żerriegħa trid tkun Khao Dawk Mali 105 (KDML 105) u Kor Khor jew RD 15 miksuba mid-Dipartiment tar-Ross jew mingħand il-produtturi tal-ħbub tar-ross, jiġifieri organizzazzjonijiet tal-bdiewa jew organizzazzjonijiet privati ċċertifikati mid-Dipartiment tar-Ross abbażi tal-istandards tal-produzzjoni tal-ħbub tar-ross.
         3.4.   Għalf (għall-prodotti li ġejjin mill-annimali biss)
         
         —
         3.5.   Stadji speċifiċi tal-produzzjoni li għandhom jsiru fiż-żona ġeografika ddefinita
         
         Iċ-ċiklu kollu tal-produzzjoni jrid iseħħ fiż-żona ġeografika ddefinita biex ikun żgurat li saret fil-kundizzjonijiet ġeomorfoloġiċi speċifiċi ta’ dik iż-żona. Ovvjament, minħabba dawn il-kundizzjonijiet ta’ tkabbir, iċ-ċiklu bijoloġiku kollu sal-mument tal-ħsad isir fl-istess post, jiġifieri fejn ir-ross ikun inżera’ oriġinarjament. Il-ħsad huwa rregolat minn regoli speċjali li jkopru d-dati, l-istadji fonoloġiċi u l-umdità tal-ħbub ħalli jkunu ggarantiti l-iġjene u s-sikurezza tal-prodott u t-traċċibbiltà sħiħa tar-ross sar-reġjun tal-oriġini kif ukoll, f’ħafna każijiet, sal-bidwi oriġinali. L-ipproċessar għandu jsir fil-provincji ta’ Roi Et, Surin, Yasothon, Sisaket, Mahasarakham, u Yasothon, li huma l-ħames provinċji taż-żona.
         3.6.   Regoli speċifiċi għat-tqattigħ, għall-ħakk, għall-ippakkjar, eċċ.
         
         L-ippakkjar għandu jsir fil-provincji ta’ Roi Et, Surin, Yasothon, Sisaket, Mahasarakham, u Yasothon, li huma l-ħames provinċji taż-żona ta’ Thung Kula Rong-Hai. Dan biex il-konsumaturi jingħataw garanzija effettiva tal-oriġini u tal-kwalità tar-ross, u sabiex tiġi żgurata ż-żamma tal-2-aċetil-1-pirrolin (0,1-0,2 mikrogrammi fl-għalqa fejn jitkabbar), uniku għall-Khao Hom Mali mkabbar fiż-żona ġeografika ddefinita. L-ippakkjar mill-ġdid mhuwiex permess, sabiex jiġi mminimizzat it-tnaqqis possibbli fil-konċentrazzjoni, li jista’ jaffettwa l-aroma distintiva tiegħu, u sabiex tiġi evitata kwalunkwe kontaminazzjoni jew alterazzjoni possibbli fil-prodott.
         3.7.   Regoli speċifiċi għat-tikkettar
         
         Il-pakketti jridu jkunu ttikkettati bil-piż, id-data tal-ippakkjar, isem il-mitħna jew isem il-kooperattiva.
         Kull pakkett għandu juri l-kliem “” u/jew “Khao Hom Mali Thung Kula Rong-Hai”.
         Il-logo tat-Thai GI flimkien mal-logo tal-UE (wara r-reġistrazzjoni Ewropea) huma wkoll obbligatorji
         4.   Definizzjoni fil-qosor taż-żona ġeografika
         
         Iż-żona ġeografika fejn isiru l-operazzjonijiet kollha (żrigħ, kultivazzjoni, ħsad, tħin, ippakkjar u tikkettar) hija magħmula minn Roi-et, Mahasarakam, Surin, Yasothon u Srisaket.
         Minħabba l-kundizzjonijiet speċifiċi meħtieġa tat-temp u l-ħamrija, iż-żona tal-kultivazzjoni tinsab fi:
         
                     —
                  
                  
                     Il-provinċja ta’ Roi Et, li fiha 986 807 rai (6,25 rai = ettaru wieħed [1]) ta’ art b’tambons (unitajiet amministrattivi Tajlandiżi) fil-Pjanura ta’ Thung Kula Rong-Hai fid-distretti ta’ Kaset Wisai, Suwannabhumi, Pratumrat u Phonsai u fis-subdistrett ta’ Nong Hee.
                  
               
                     —
                  
                  
                     Il-provinċja ta’ Surin, li tikkonsisti f’575 993 rai ta’ art b’tambons fil-Pjanura ta’ Thung Kula Rong-Hai fid-distretti ta’ Ta Tum u Chumpol Buri.
                  
               
                     —
                  
                  
                     Il-provinċja ta’ Sisaket, li tikkonsisti f’287 000 rai ta’ art b’tambons fil-Pjanura ta’ Thung Kula Rong-Hai Plain fid-distrett ta’ Rasi Salai u fis-subdistrett ta’ Silalat.
                  
               
                     —
                  
                  
                     Il-provinċja ta’ Maharasakham, li tikkonsisti f’193 890 rai ta’ art b’tambons fil-Pjanura ta’ Thung Kula Rong-Hai fid-distrett ta’ Phayakaphum Pisai.
                  
               
                     —
                  
                  
                     Il-provinċja ta’ Yasothon, li tikkonsisti f’64 000 rai ta’ art b’tambons fil-Pjanura ta’ Thung Kula Rong-Hai fid-distretti ta’ Maha Chaichana u Kor Wang.
                  
               5.   Rabta maż-żona ġeografika
         
         5.1.   Speċifiċità taż-żona ġeografika
         
         Il-Pjanura ta’ Thung Kula Rong-Hai hija pjanura kbira fil-Grigal tat-Tajlanda u testendi tul ħames provinċji: Roi Et, Mahasarakam, Surin, Yasothon u Srisaket. Fiha total ta’ 2 107 690 rai, u qabel kienet tissejjaħ Thung Mah Long jew Thung Pu Pa Lan.
         Il-fatturi naturali u umani għandhom rwol integrali fil-produzzjoni u partikolarment fil-koltivazzjoni tar-ross Khao Hom Mali Thung Kula Rong-Hai. Anki l-għarfien tal-bniedem għandu rwol fil-produzzjoni ta’ dan ir-ross, mill-għażla ta’ żerriegħa ta’ kwalità sal-metodi ta’ koltivazzjoni adattati, il-kostruzzjoni tad-digi u t-tqassim tal-għelieqi tar-ross f’taqsimiet li jżommu biżżejjed ilma biex jikber ir-ross. L-ilma jitbattal mill-għelieqi madwar għaxart (10) ijiem qabel il-ħsad, meta r-ross li jkun kiber jinqata’ u jitnixxef għal jumejn jew tlieta ħalli tonqoslu l-umdità. Dawn huma l-fatturi naturali u l-għarfien lokali li jiddeterminaw il-kwalità tal-Khao Hom Mali Thung Kula Rong-Hai.
         5.2.   Speċifiċità tal-prodott
         
         Il-Khao Hom Mali Thung Kula Rong-Hai jirreferi għar-ross fil-fosdqa, kannella u mitħun ipproċessat mill-varjetajiet ta’ ross Khao Dawk Mali 105 u Kor Khor jew RD 15, li huma sensittivi għad-dawl u jitkabbru fl-istaġun tax-xita fit-Tajlandja, fiż-żona ta’ Thung Kula Rong-Hai, u li għandhom riħa naturali.
         L-uniku ross eleġibbli huwa l-varjetà msemmija hawn fuq miż-żona ġeografika ddefinita, peress li dawn il-kundizzjonijiet biss jipproduċu ross b’kontenut baxx ta’ amylose (14 % - 16 %) u b’kontenut ta’ amylopectin ta’ 84 % - 86 %. Dan jippermetti li r-ross jassorbi proporzjon żgħir mill-ilma li jissajjar fih u jerħi t-togħmiet. Dawn il-karatteristiċi eċċellenti huma possibbli biss fil-kundizzjonijiet ġeomorfoloġiċi uniċi tal-parti tal-Grigal tat-Tajlandja (it-tip ta’ ħamrija, il-kwalità tal-ilma użat, is-sigħat ta’ xemx, temperaturi li ftit li xejn ivarjaw, klima friska u xotta matul l-istaġun tal-ħsad, eċċ.).
         5.3.   Rabta kawżali bejn iż-żona ġeografika ddefinita u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)
         
         It-Thung Kula Rong-Hai’ huwa dderivat mil-leġġendarji ‘negozjanti Kula’. Skont il-leġġenda, minħabba t-temp xott tal-istaġun niexef, grupp ta’ nies lokali msejħa Kula, li kienu negozjanti, ivvjaġġaw tul din il-pjanura kbira sabiex ibigħu il-merkanzija tagħhom. Ivvjaġġaw sakemm ma kienx fadlilhom enerġija, iżda xorta ma rnexxilhomx jilħqu n-naħa l-oħra. F’dan il-punt ħassewhom iridu jibku (“Rong-Hai” bit-Tajlandiż), u minn hawn ġej l-isem “Thung Kula Rong-Hai” (“il-pjanura tal-Kula jibku”).
         Il-kultivazzjoni tar-ross Hom Mali fThung Kula Rong-Hai beda wara li l-gvern tejjeb il-varjetà tar-ross Hom Mali u fl-1959 ċċertifikah u semmieh “Khao Dawk Mali 105”. Il-koltivazzjoni xterdet aktar fl-1979 meta l-proġett tal-iskambju taż-żerriegħa tar-ross ħajjar it-tkabbir tar-ross glutinuż fiż-żona ta’ Thung Kula Rong-Hai. Il-bdiewa ngħataw parir biex jibdlu ż-żerriegħa l-ġdida tar-ross kull tliet snin ħalli jżommu l-purità taż-żerriegħa.
         Minħabba li l-għelieqi tar-ross kienu jiddependu mill-ilma tax-xita, il-koltivazzjoni setgħet issir biss darba fis-sena. Il-ħsad isir fl-istaġun il-kiesaħ meta t-temp ikun kiesaħ u niexef (wara li jintemm l-istaġun tax-xita). Skont l-għarfien lokali, għalqa tar-ross mgħarrqa jkollha bżonn titbattal bejn għaxart (10) ijiem u 15-il jum qabel il-ħsad sabiex jinkiseb ross bi ħbub ta’ kwalità fiżika tajba, twal, irqaq, ċari u robusti. Ir-ross imsajjar għandu jkun artab u jfuħ. Din il-prattika, flimkien ma’ prattika agrikola tajba (GAP), tagħti lill-Khao Hom Mali Thung Kula Rong-Hai l-kwalità unika tiegħu, differenti mir-ross Hom Mali mkabbar f’żoni oħra, u rrikonoxxut min-negozjanti u l-konsumaturi kemm fil-pajjiż tal-produzzjoni u kemm internazzjonalment.
         Il-ħamrija kemxejn mielħa tan-naħa ta’ fuq tat-Tajlandja, il-frisk taż-żona u l-fatt li hija xotta, il-varjetajiet speċifiċi tar-ross użati (KDML 105 u RD 15), il-klima u n-nutrijenti tal-ħamrija, jikkawżaw stress fl-għelieqi tar-ross u jipproduċu s-sustanza aromatika 2-aċetil-1-pirrolin (2AP), l-istess sustanza li tipproduċi r-riħa fil-weraq tal-pandanus. Dan huwa r-rigal mirakoluż tan-natura lill-Khao Hom Mali Thung Kula Rong Hai.
         
            Referenza għall-pubblikazzjoni tal-ispeċifikazzjoni
         
         (L-Artikolu 5(7) tar-Regolament (KE) Nru 510/2006).
         
            (*)  Li ħa post ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (ĠU L 343, 14.12.2012, p. 1).